CELEX: 32019D1766
Language: sk
Date: 2019-10-23 00:00:00
Title: Vykonávacie rozhodnutie Komisie (EÚ) 2019/1766 z 23. októbra 2019, ktorým sa mení vykonávacie rozhodnutie (EÚ) 2019/436, pokiaľ ide o harmonizovanú normu EN ISO 19085-3:2017 pre číslicovo riadené vŕtačky a frézovačky

24.10.2019   
               
               
                  SK
               
               
                  Úradný vestník Európskej únie
               
               
                  L 270/94
               
            
         VYKONÁVACIE ROZHODNUTIE KOMISIE (EÚ) 2019/1766
         z 23. októbra 2019,
         ktorým sa mení vykonávacie rozhodnutie (EÚ) 2019/436, pokiaľ ide o harmonizovanú normu EN ISO 19085-3:2017 pre číslicovo riadené vŕtačky a frézovačky
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 10,
         keďže:
         
                     (1)
                  
                  
                     V súlade s článkom 7 smernice 2006/42/ES sa strojové zariadenia vyrobené v zhode s harmonizovanou normou, na ktorú bol uverejnený odkaz v Úradnom vestníku Európskej únie, považujú za spĺňajúce základné požiadavky na bezpečnosť a ochranu zdravia, ktorých sa týka takáto harmonizovaná norma.
                  
               
                     (2)
                  
                  
                     Listom M/396 z 19. decembra 2006 Komisia požiadala výbory CEN a CENELEC, aby sa pri vypracovávaní, revízii a dokončovaní práce na harmonizovaných normách na podporu smernice 2006/42/ES zohľadňovali zmeny zavedené touto smernicou v porovnaní so smernicou Európskeho parlamentu a Rady 98/37/ES (2).
                  
               
                     (3)
                  
                  
                     Na základe žiadosti M/396 z 19. decembra 2006 výbor CEN vypracoval novú harmonizovanú normu EN ISO 19085-3:2017.
                  
               
                     (4)
                  
                  
                     Komisia spoločne s výborom CEN posúdila, či je norma EN ISO 19085-3:2017, ktorú tento výbor vypracoval, v súlade so žiadosťou M/396 z 19. decembra 2006.
                  
               
                     (5)
                  
                  
                     V decembri 2017 Nemecko podalo formálnu námietku v súlade s článkom 10 smernice 2006/42/ES, pokiaľ ide o normu EN 19085-3:2017 „Drevárske stroje. Bezpečnosť. Časť 3: Číslicovo riadené (NC) vŕtačky a frézovačky“.
                  
               
                     (6)
                  
                  
                     Formálna námietka Nemecka je založená na tom, že bod 6.6.2.2.3.1 normy EN ISO 19085-3:2017, ktorý sa zaoberá prevenciou prístupu k nástrojom a iným pohyblivým častiam stroja, nespĺňa základné požiadavky na bezpečnosť a ochranu zdravia stanovené v bode 1.4.1 prílohy I k smernici 2006/42/ES.
                  
               
                     (7)
                  
                  
                     Komisia po preskúmaní normy EN ISO 19085-3:2017 spolu so zástupcami výboru zriadeného podľa článku 22 smernice 2006/42/ES a zástupcami výboru zriadeného podľa článku 22 nariadenia Európskeho parlamentu a Rady (EÚ) č. 1025/2012 (3) dospela k záveru, že táto norma nespĺňa jednu zo základných požiadaviek na bezpečnosť a ochranu zdravia stanovených v bode 1.4.1 prílohy I k smernici 2006/42/ES, konkrétne požiadavku, že sa ochranné kryty a ochranné zariadenia nesmú dať ľahko obísť. Norma predovšetkým obsahuje technické špecifikácie pre prístup k pohyblivým častiam stroja cez priestor medzi rámom stroja a bočnými ochrannými prvkami, nerieši však návrh ani ochranu samotného rámu, ktoré v niektorých prípadoch môžu byť príliš nízke a môžu sa dať obísť. Norma EN ISO 19085-3:2017 by sa preto mala s obmedzením uverejniť v Úradnom vestníku Európskej únie.
                  
               
                     (8)
                  
                  
                     Odkazy na harmonizované normy vypracované na podporu smernice 2006/42/ES sú uverejnené vo vykonávacom rozhodnutí Komisie (EÚ) 2019/436 (4). S cieľom zabezpečiť, aby všetky odkazy na harmonizované normy vypracované na podporu smernice 2006/42/ES boli uvedené v tom istom akte, by sa odkaz na normu EN ISO 19085-3:2017 mal zahrnúť do prílohy k uvedenému rozhodnutiu. Vykonávacie rozhodnutie (EÚ) 2019/436 by sa preto malo zodpovedajúcim spôsobom zmeniť.
                  
               
                     (9)
                  
                  
                     Dodržiavanie harmonizovanej normy zakladá predpoklad zhody s príslušnými základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Príloha II k vykonávaciemu rozhodnutiu (EÚ) 2019/436 sa mení v súlade s prílohou k tomuto rozhodnutiu.
         
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 23. októbra 2019
            
               
                  Za Komisiu
               
               
                  Predseda
               
               Jean-Claude JUNCKER
            
         
         
            (1)  Ú. v. EÚ L 157, 9.6.2006, s. 24.
         
            (2)  Smernica Európskeho parlamentu a Rady 98/37/ES z 22. júna 1998 o aproximácii právnych predpisov členských štátov týkajúcich sa strojových zariadení (Ú. v. ES L 207, 23.7.1998, s. 1).
         
            (3)  Nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (Ú. v. EÚ L 316, 14.11.2012, s. 12).
         
            (4)  Vykonávacie rozhodnutie Komisie (EÚ) 2019/436 z 18. marca 2019 o harmonizovaných normách pre strojové zariadenia vypracovaných na podporu smernice Európskeho parlamentu a Rady 2006/42/ES (Ú. v. EÚ L 75, 19.3.2019, s. 108).
      
      
         
            PRÍLOHA
            V prílohe II k vykonávaciemu rozhodnutiu (EÚ) 2019/436 sa dopĺňa tento riadok:
            
               
                           „3.
                        
                        
                           EN ISO 19085-3:2017
                           Drevárske stroje. Bezpečnosť. Časť 3: Číslicovo riadené (NC) vŕtačky a frézovačky
                           
                              Poznámka: Pokiaľ ide o jej bod 6.6.2.2.3.1, harmonizovaná norma EN ISO 19085 – 3:2017 nezakladá predpoklad zhody so základnou požiadavkou na bezpečnosť a ochranu zdravia stanovenou v bode 1.4.1 prílohy I k smernici 2006/42/ES, ktorá vyžaduje, aby sa ochranné kryty a ochranné zariadenia nedali ľahko obísť.
                        
                        
                           C“